ধারণা করি, এর পেছনে অন্তত তিনটি কারণ ছিল। তিনটিই বোধের ব্যাপার। প্রথমটি স্বস্তির, দ্বিতীয়টি কৃতজ্ঞতার, তৃতীয়টি গ্লানির। স্বস্তি এই জন্য যে, গান্ধীজী কোনো মুসলমানের হাতে নিহত হননি, ঘাতকেরা ছিল কট্টরপন্থী হিন্দু। কৃতজ্ঞতার বোধ এসেছিল এই জ্ঞান থেকে যে, তিনি প্রাণ দিয়েছেন ভারতে, বিপন্ন মুসলমানদেরকে রক্ষা করতে গিয়ে। আর গ্লানির উদ্ভব এই সচেতনতা থেকে যে, পাকিস্তানের দাবি প্রতিষ্ঠা করার সংগ্রামে গান্ধীকে মুসলমানদের চরম শত্র“ বলে দেখা হয়েছে। এই শেষের বোধটির উল্লেখ তাজউদ্দীনের দিনলিপিতেও রয়েছে। লিখেছেন, ‘বিগত দিনে আমিই তো এই মহৎ আত্মার বিরুদ্ধে কত কথা বলেছি। অন্তরের বিশ্বাস থেকে নয়, রাজনীতি থেকে।’